
Az Optikai kommunikáció alapjai a HUNITY műholddal

Kulcsszavak: HUNITY;Optika;szenzor;műhold
A SZESAT Szakkollégium műholdas projektje új irányt vett az optikai kommunikációs technológia kutatásával, amely komoly lehetőségeket kínál a hatékonyabb adatátvitel terén. A projekt két lépcsőben valósul meg, és egyre közelebb hozza a műholdak és földi állomások közötti gyorsabb és megbízhatóbb kapcsolat létrejöttét. Az első lépés során a földi állomásról kibocsátott lézersugár segítségével vizsgáljuk, hogy eltaláljuk-e a műholdat. A szenzor által detektált jelet a műhold rádióhullámok segítségével továbbítja a földi állomásra, ami lehetőséget ad a kapcsolat minőségének és hatékonyságának valós idejű megfigyelésére. A második lépcsőben a lézersugarat modulálva bonyolultabb információkat szeretnénk küldeni, amelyeket szintén rádióhullámokkal juttatunk el a földi állomásra. Ez a lépés egy későbbi saját műhold segítségével valósulna meg. A prezentáció során bemutatom a HUNITY műholdra telepítendő szenzormodul fejlesztését, amely alkalmas optikai jelek detektálására. A szenzort földi tesztek során vizsgáltam, ahol fotodiódák, fototranzisztorok, mikrokontroller és analóg-digitális átalakító (ADC) segítségével végeztem méréseket, hogy pontosan nyomon követhessük a lézerfény detektálását. A tesztek során fényt derítettem azokra a tényezőkre, amelyek akadályozhatják a rendszer hatékonyságát, és ezek megelőzésére is dolgoztam ki megoldásokat. A projekt célja, hogy egy új, hatékonyabb adatátviteli módszert dolgozzak ki, amely optikai kommunikációt alkalmaz a műholdak és földi állomások közötti kapcsolattartásra.



